B’investiment privat ta’ mhux inqas minn €3 miljun, iż-żona ta’ Santa Margerita, f’Bormla, mistennija  tara l-iżvilupp ta’ parkeġġ għal 425 vettura u t-tisbieħ tal-ġnien li hemm ftit ‘il fuq mill-Knisja ta’ Santa Tereża. Huwa ppjanat li l-parkeġġ  li se jsir fejn hemm il-ground quddiem l-Iskola Primarja ta’ Bormla – se jkun  ta’ bejn ħames u sitt sulari taħt il-livell tat-triq. Il-Korporazzjoni għar-Riġenerazzjoni tal-Port il-Kbir, li taqa’ taħt ir-responsabbiltà tal-Ministeru għat-Trasport u l-Infrastruttura, ippubblikat sejħa għall-interess għall-iżvilupp u l-operat ta’ parkeġġ u t-tisbieħ tal-madwar biex  jikkumplimentaw il-progett ta’ tisbiħ li sar f’Bormla. Dr Stefan Zrinzo Azzopardi, iċ-Chairman tal-Korporazzjoni għar-Riġenerazzjoni tal-Port il-Kbir qal li se jkun qed isir investiment fil-Kottonera li permezz tiegħu se jinħolqu faċilitajiet ta’ parkeġġ, kemm fuq livell kummerċjali u anke pubbliku li se jingħata lil kunsill lokali kif ukoll faċilitajiet oħrajn li se jkun qed jiżdiedu mal-iskola li qiegħda biswit is-sit. Dan se jkun opportunita għas-settur privat li jagħmel investiment fil-Kottonera Is-sejħa għall-interess tagħlaq fit-23 ta’ Ottubru u minn informazzjoni li għandu tvm.com.mt, fl-ewwel ġimgħa minndu ħarġet, diġa kien hemm interess qawwi f’dan il-proġett. L-iżviluppatur li jirbaħ l-offerta huwa obbligat li jlesti l-proġett fi żmien 36 xahar minn meta jiffirma l-kuntratt.